Pleiskanos
Pleiskanos – atsiskiriančių raginio odos sluoksnio ląstelių plokštelės ant galvos odos, laikomos kosmetiniu defektu arba paūmėjusios odos ligos požymiu. Pleiskanos gali atsirasti dėl hormonų pusiausvyros sutrikimų (lytinio brendimo metu, prieš mėnesines, perimenopauzės laikotarpiu). Taip pat dėl streso, nuovargio, nesubalansuotos mitybos bei vitaminų stokos. Sergant kai kuriomis odos ligomis (grybelio, žvynelinės, ichtiozės ar seborėjinio dermatito), pleiskanojimas padidėja joms paūmėjus. Jei pleiskanų daug, jos riebios, odą labai niežti, ji parausta, ilgainiui gali atsirasti nedidelių žaizdelių, prisidėti infekcija. Be to, riebios pleiskanos skatina plaukų slinkimą. Pleiskanojimą gali paskatinti dažnos plaukų priežiūros procedūros, cheminis dažymas ar garbanojimas, plaukų plovimas šarminiais, odą sausinančiais ar pažeidžiančiais šampūnais, dažnas plaukų džiovinimas elektriniu džiovintuvu.